ফিদেল ক্যাস্ত্রো এক সংগ্রামী নেতার নাম, যার আদর্শই তার এখনও একমাত্র পুঁজি। আর পুঁজিবাদের বিরুদ্ধে তার আজীবনের সংগ্রাম। ওবামা কিউবা সফর নিয়ে বিশ্ব গণমাধ্যম সরগরম হয়ে উঠলেও ক্যাস্ত্রো ছিলেন নীরব। তার কাছে এই সফর অনেকটাই ‘হতাশাজনক’। ওবামার কিউবা সফরের প্রতি নিন্দা জানানোর মধ্য দিয়ে ক্যাস্ত্রো আরও একবার সফলভাবে মার্কিন মনস্তত্ত্বকে আঘাত করেছেন। এই কাজটি তিনি আজ থেকে ৫৭ বছর আগেও করেছিলেন বিপ্লবের মধ্য দিয়ে। ইতিহাস থেকে যা বুঝলাম তা হলো- ফিদেল ক্যাস্ত্রোর নেতৃত্বে কিউবায় বিপ্লব হয়েছিল তা যেমন ছিল মার্কিন আগ্রাসনের প্রতি প্রচণ্ড চপেটাঘাত, তেমনি ৫৭ বছর পর ভিন্নভাবে এই বিপ্লবী নেতা ওবামার কিউবা সফরে তার অবস্থান স্পষ্ট করেছেন সেই আগের তেজ ও দীপ্ততায়।